Laqgħa tal-Kunsill Affarijiet Barranin Brussell, 29 ta' Jannar 2015 Il-Kunsill adotta l-konklużjonijiet li ġejjin: "1. Il-Kunsill jikkundanna bil-qawwa l-bumbardament indiskriminat ta' żoni residenzjali, speċjalment f'Mariupol u dwar iż-żieda reċenti tal-ġlied fir-reġjuni tal-Ukraina ta' Donetsk u ta' Luhansk. Il-Kunsill huwa maħsud bl-għadd kbir ta' vittmi. Hu jieħu nota tal-evidenza ta' appoġġ kontinwu u li qed jikber mogħti mir-Russja lis-separatisti, li jissottolinja r-responsabbiltà tar-Russja. Il-Kunsill jistenna li r-Russja teżerċita l-influwenza tagħha u twassal lis-separatisti, sabiex iwaqqfu mingħajr dewmien l-azzjonijiet ostili tagħhom u jonoraw bis-sħiħ l-impenji tagħhom skont il-ftehimiet ta' Minsk, inklużi notevolment il-waqfien tal-ostilitajiet u l-irtirar tal-armi tqal miż-żona ta' sigurtà tul il-linja ta' kuntatt kif previst fil-Memorandum ta' Minsk, bħala l-ewwel passi urġenti, li appellaw għalihom il-Ministri għall-Affarijiet Barranin ta' Franza, il-Ġermanja, ir-Russja u l-Ukraina fid-Dikjarazzjoni Konġunta, wara t-taħditiet tagħhom f'Berlin fil-21 ta' Jannar. Filwaqt li jfakkar il-konklużjonijiet tal-Kunsill Ewropew tat-30 ta' Awwissu, l-24 ta' Ottubru u t-18 ta' Diċembru 2014, il-Kunsill jappella lin-naħat kollha biex jassumu r-responsabbiltà tagħhom u biex jimplimentaw l-impenji tagħhom b'mod sħiħ skont il-ftehimiet ta' Minsk. B'mod partikolari huwa jappella lill-Federazzjoni Russa biex tikkundanna l-azzjonijiet tas-separatisti. Dikjarazzjonijiet pubbliċi li jgħawġu r-realtà fuq il-post, li jinċitaw aktar vjolenza, kif ukoll li jumiljaw pubblikament l-ostaġġi bi ksur tad-dritt internazzjonali mhumiex ser iwasslu għat-tnaqqis tant meħtieġ fit-tensjoni. Il-firmatarji kollha tal-ftehimiet ta' Minsk għandhom jiltaqgħu b'urġenza fil-qafas tal-Grupp ta' Kuntatt Tripartitiku biex dan iseħħ. 2. L-Unjoni Ewropea ser tappoġġa b'mod attiv l-isforzi diplomatiċi kollha li jwasslu għall-ħolqien ta' impetu politiku ġdid, b'mod partikolari dawk li għaddejjin bħalissa taħt l-awspiċji tal-OSKE, u ser timpenja ruħha aktar kif meħtieġ. Dawn l-isforzi għandhom jitwettqu b'rieda tajba u jwasslu għal riżultati sinifikanti. L-implimentazzjoni sħiħa tal-ftehimiet ta' Minsk bħala l-bażi ta' soluzzjoni politika sostenibbli għall-kunflitt, li tirrispetta, l-indipendenza, s-sovranità u l-integrità territorjali tal-Ukraina, għandha tibqa' l-fokus ta' tali diskussjonijiet. Irid isir progress fuq l-irtirar ta' gruppi armati, tagħmir militari, ġellieda u merċenarji illegali u barranin, il-ħelsien tal-ostaġġi kollha, is-sigurtà tal-fruntiera bejn l-Ukraina u r-Russa permezz ta' monitoraġġ permanenti mill-OSKE, kif ukoll elezzjonijiet lokali bikrija f'partijiet mir-reġjuni ta' Donetsk u Luhansk fil-qafas tal-liġi tal-Ukraina dwar l-awtogovernanza interim u djalogu nazzjonali inklużiv, b'mod partikolari dwar kwistjonijiet bħar-riforma kostituzzjonali u d-deċentralizzazzjoni. 3. Minħabba s-sitwazzjoni li qed teħżien il-Kunsill jaqbel li jestendi, f'konformità sħiħa mar-rekwiżiti tad-dritt tal-UE, il-miżuri restrittivi mmirati lejn persuni u entitajiet li jheddu jew idgħajfu s-sovranità u l-integrità territorjali tal-Ukraina, adottati f'Marzu 2014 u sussegwentement aġġornati, sa Settembru 2015. Barra minn hekk, jistieden lir-Rappreżentant Għoli u lill-Kummissjoni biex, fi żmien ġimgħa, jippreżentaw proposta dwar elenkar addizzjonali għal deċiżjoni fil-KAB fid-9 ta' Frar 2015. Il-Kunsill ser ikompli jsegwi mill-qrib is-sitwazzjoni fuq il-post u l-isforzi diplomatiċi attwali, u jitlob li titwettaq aktar ħidma preparatorja mis-Servizzi tal-Kummissjoni u s-SEAE dwar kwalunkwe azzjoni adatta, bil-għan li tiġi żgurata implimentazzjoni rapida u komprensiva tal-ftehimiet ta' Minsk. 4. L-UE ser tkompli taħdem mill-qrib mas-sħab internazzjonali, inklużi l-OSKE u l-Kunsill tal-Ewropa. Il-Kunsill itenni l-apprezzament tiegħu għar-rwol tal-OSKE, b'mod partikolari permezz tal-preżenza fil-post u r-rappurtaġġ oġġettiv tal-Missjoni Speċjali ta' Monitoraġġ ("SMM") tal-OSKE fl-Ukraina kif ukoll l-isforzi tar-Rappreżentant Speċjali tal-President fil-Kariga fil-Grupp ta' Kuntatt Tripartitiku. Il-Kunsill jappella lill-partijiet kollha biex jiżguraw l-aċċess liberu u sikur għall-osservaturi u l-inġenji tal-ajru mingħajr ekwipaġġ tal-SMM għall-partijiet kollha tal-Ukraina, inklużi l-partijiet kollha tad-Donetsk u l-Luhansk Oblasts u ż-żoni tul il-fruntiera mar-Russja. Il-Kunsill itenni l-appoġġ tiegħu għall-espansjoni ta' malajr tal-SMM għall-kapaċità massima tagħha u l-espansjoni tal-mandat tal-Missjoni ta' Osservazzjoni tal-OSKE fil-punti ta' kontroll tal-fruntiera Russa bil-ħsieb li jerġa jiġi stabbilit il-kontroll tal-Ukraina fuq il-fruntiera tagħha mar-Russja. 5. Il-Kunsill iħeġġeġ lill-awtoritajiet Ukraini biex b'mod rapidu jieħdu l-passi legali intiżi li jippermettu lill-Qorti Kriminali Internazzjonali biex teżamina l-allegati delitti kontra l-umanità, imwettqin fit-territorju tal-Ukraina fl-2014-2015. Il-Kunsill itenni l-importanza li jsir progress fir-ratifika tal-Istatut ta' Ruma mill-Ukraina, kif intrabtet li tagħmel fil-Ftehim ta' Assoċjazzjoni. 6. Il-Kunsill jikkundanna l-attakk fuq il-bini tat-televiżjoni ATR, li jirrappreżenta l-att l-aktar reċenti ta' persekuzzjoni u intimidazzjoni tal-komunità Tatar tal-Krimea u attentat ieħor biex jillimita l-libertà tal-espressjoni u l-media fil-peniżola. Il-Kunsill itenni l-appell tiegħu lill-partijiet kollha biex jagħtu lill-atturi internazzjonali tad-drittijiet tal-bniedem aċċess sħiħ, ħieles u mingħajr restrizzjonijiet għat-territorju kollu tal-Ukraina, inklużi l-Krimea u Sevastopol, li l-annessjoni illegali tagħhom l-UE tikkundannaha u mhux ser tirrikonoxxiha. 7. Il-Kunsill jinkariga lir-Rappreżentant Għoli / Viċi President biex iżżid l-isforzi, f'kooperazzjoni mal-Istati Membri u l-Istituzzjonijiet tal-UE, biex tkompli ttejjeb il-komunikazzjoni strateġika b'appoġġ għall-politiki tal-UE u biex tesplora opzjonijiet għall-istabbiliment ta' tim dedikat tal-komunikazzjoni biex imexxi dawn l-azzjonijiet. Tali sforzi għandhom jinkludu l-komunikazzjoni proattiva tal-politiki tal-UE, li tikkoreġi l-miżinformazzjoni meta tidher, u l-appoġġ għal aktar żvilupp ta' media indipendenti fir-reġjun kollu. 8. Il-Kunsill jinnota bi tħassib id-dikjarazzjonijiet reċenti tar-Russja li jqajmu dubji dwar l-investigazzjoni fir-rigward tat-twaqqigħ tat-titjira MH 17. Il-Kunsill jenfasizza li din l-investigazzjoni qed titwettaq b'mod kompletament indipendenti minn tim espert ta' esperti internazzjonali f'konformità sħiħa mar-regoli u r-regolamenti tal-ICAO, u jappella lill-partijiet kollha biex jikkooperaw b'mod sħiħ mal-investigazzjoni. 9. Il-Kunsill itenni l-appell tiegħu lill-Gvern tal-Ukraina biex jaċċellera l-implimentazzjoni tar-riformi politiċi u ekonomiċi. Huwa jħeġġeġ lill-Ukraina biex tikseb riżultati konkreti f'oqsma ewlenin ta' riforma li jirrispondi għall-aspirazzjonijiet tal-popolazzjoni ta' Ukraina demokratika u modernizzata, filwaqt li jiġu rispettati d-drittijiet ta' persuni li jappartjenu għal minoranzi nazzjonali. Dawn ir-riformi għandhom jistabbilizzaw is-sitwazzjoni ekonomika, finanzjarja u politika u jiksbu l-appoġġ tal-komunità internazzjonali, inkluż bl-iżvilupp ta' klima favorevoli għall-investiment, speċjalment bil-ħsieb ta' konferenza internazzjonali possibbli b'appoġġ għall-Ukraina. Huwa jilqa' xi passi reċenti ta' riforma, inkluża l-adozzjoni tal-liġijiet ta' deċentralizzazzjoni fiskali. Ifakkar li proċess ta' riforma msaħħaħ, li jinkludi t-tħejjija adegwata għall-implimentazzjoni futura tat-Titolu IV tal-Ftehim ta' Assoċjazzjoni, ser ikun kruċjali għall-assoċjazzjoni politika u l-integrazzjoni ekonomika tal-Ukraina mal-UE. Il-Kunsill jilqa' l-proposta tal-Kummissjoni għal assistenza makrofinanzjarja lill-Ukraina u jistenna li tiġi adottata b'mod rapidu. 10. L-Unjoni Ewropea tesprimi t-tħassib serju tagħha dwar is-sitwazzjoni umanitarja li qed teħżien fir-reġjun ta' Donbas tal-Ukraina. Huwa jħeġġeġ lill-partijiet kollha biex jirrispettaw bis-sħiħ id-dritt internazzjonali, jipproteġu liċ-ċivili u l-ħaddiema umanitarji u jiżguraw l-aċċess bla xkiel għall-organizzazzjonijiet umanitarji f'konformità mad-dritt u l-prinċipji umanitarji internazzjonali. L-UE tibqa' impenjata tappoġġa l-popolazzjoni l-aktar vulnerabbli affettwata mill-kunflitt b'total bħalissa ta' 900,000 persuna spostata f'pajjiżha u 600,000 refuġjat li huma mġiegħla jitilqu minn żoni ta' ġlied fi żmien qasir u għandhom bżonn serju ta' assistenza. F'dan ir-rigward, l-UE tilqa' d-deċiżjoni reċenti tal-Kummissjoni flimkien mal-Istati Membri, li jimmobilizzaw finanzjament addizzjonali u assistenza mhux finanzjarja biex jiġu koperti l-ħtiġijiet l-aktar urġenti, kif ikkomunikat matul iż-żjara reċenti tal-Kummissarju Stylianides fl-Ukraina. S'issa, l-assistenza umanitarja u ta' rkupru bikri mill-UE tammonta għal total ta' EUR 95 miljun. Il-Kunsill jappella lid-donaturi internazzjonali kollha biex iwieġbu b'mod koordinat għall-ħtiġijiet umanitarji li qed jiżdiedu, abbażi tal-Pjan Strateġiku ta' Reazzjoni tan-NU. Pjan." Ara l-paġna tal-laqgħa